בניין המועצה האזורית גזר, המצוי בתחומי היישוב
בתים ביישוב
**בֵּית חַשְׁמוֹנַאי** הוא יישוב קהילתי באזור השפלה, הממוקם כ־5 קילומטרים דרומית־מזרחית לרמלה, מדרום לקילומטר ה־9 בכביש 424 מלטרון למחלף נשרים, צמוד למושב עזריה שממערב לו ולקיבוץ גזר שמדרום לו. היישוב שייך למועצה אזורית גזר ואליו כבישי גישה נוחים.

היסטוריה
--------

היישוב קרוי על שמו של שמעון התרסי, בן לשושלת החשמונאים, שבאמצעות בריתות ומהלכים מדיניים הצליח להקים ממלכה עצמאית לאחר המרד. בין הישגיו הצבאיים נמנה כיבוש גזר הסמוכה לבית חשמונאי.

עד 1948 שכן במקום הכפר הערבי אל-בריה שתושביו ברחו ונטשו את המקום במהלך מלחמת העצמאות. משנת 1949 ועד הקמת בית חשמונאי, עובדו השדות על ידי חקלאים ממושב עזריה ומקיבוץ גזר.

היישוב הוקם בשנת 1970 על ידי הסוכנות היהודית ביוזמת יו"ר מועצה אזורית גזר דאז משה דוקטורי, כדי לשמש מקום מגורים למורים אשר לימדו בבית הספר האזורי "איילון" הסמוך. בראשיתו מנה הישוב לא יותר מ-15 משפחות, בעיקר מורים. בשנת 1987 הפך היישוב למרכז כפרי ליישובי המועצה האזורית גזר ועם השנים הפך ליישוב קהילתי. בשטח היישוב נמצאים משרדי המועצה האזורית, קריית חינוך, מרכז מסחרי, ספרייה אזורית גזר, בריכת שחייה וגנים ציבורים.

היישוב גדל בארבעה שלבים. בשנת 2004 החל פרויקט הרחבה גדול ביישוב, שזכה לשם "כרמים", וכלל בניית כ-350 בתים, מה שהביא להכפלת מספר התושבים ביישוב. מאז, בית חשמונאי מורכב משתי שכונות: שכונת כרמים והשכונה הוותיקה. בשכונה הוותיקה הרחובות נקראים על שמם של החשמונאים, ובשכונת כרמים, לפי מושגים הקשורים לגפנים כגון בציר ענב וכרם, כיוון שהיו ממוקמים במקום השכונה כרמים לפני הקמתה.

החינוך ביישוב
-------------

בית ספר הרצוג
ביישוב שלושה בתי ספר השייכים לחינוך הממלכתי והמשרתים את כלל תושבי המועצה האזורית גזר:

1. בית הספר "שדות איילון", בית ספר יסודי (כיתות א'-ו'). בעבר היו קיימים שני בתי ספר, "שדות" (א'-ג') ו"איילון" (כיתות ד'-ו'). שני בתי הספר, "שדות" ו"איילון", התאחדו והפכו לבית ספר מאוחד ששמו "שדות איילון". לפני הקמתו של בית הספר "שדות" ולפני פתיחת תיכון הרצוג (ראה להלן) שימש בית הספר "איילון" כבית הספר המרכזי של המועצה האזורית גזר, וכלל את שכבות הגיל מכיתה א' עד ט'. בית הספר היה מחולק אז לבית ספר יסודי (לכיתות א'-ו') וחטיבת ביניים (כיתות ז'-ט').
2. בית ספר "דרור", דמוקרטי-מונטוסורי (כיתות א'-ו'), הוקם ב-2022 על השטח שבעבר היה שייך לבית ספר "עתידים" (אשר עבר לכרמי יוסף).
3. בית הספר התיכון ע"ש הרצוג הוא בית ספר שש-שנתי לכיתות ז' עד י"ב, שהוקם ב-1987. לכל שכבה 6-9 כיתות. בית הספר שייך לרשת החינוך של מכון ברנקו וייס.

כל בתי הספר ("שדות איילון", "דרור" ו"הרצוג") נמצאים במתחם המכונה "קריית חינוך בית חשמונאי", בו פועל גם חדר הכושר בית ספרי ומתקיימים בו חוגי העשרה וספורט. במקום הוקם גם מבנה "אשכולות פיס", בו נערכים מופעים, הרצאות וחוגים אחר הצהריים ובערב לתושבי המועצה. בסמוך לאשכול הפיס נמצאת ספריית היישוב והמועצה.

מרכז נוסף בקריית החינוך הוא מרכז ההדרכה, בו שני חדרים מאובזרים, אשר מיועדים למדריכים מתנועות הנוער השונות, ובהם יושבת גם רכזת ההדרכה האזורית.

מתחם בריכת השחייה נושק לקריית בתי הספר. בניית הבריכה החלה בשנת 1978 והסתיימה בשנת 1981. אולם מזה כשני עשורים המקום נטוש ואינו מתוחזק על ידי המועצה או גורמים פרטיים.

בשנת 2002 הוקם בבית חשמונאי שבט הצופים "שבט להב", המשמש כתנועת הנוער לילדי בית חשמונאי. נכון לשנת 2021 השבט מונה כ-500 חניכים בכיתות ג'-י"ב.

חורשת הנופלים
-------------

חורשת הנופלים מנציחה את בני היישוב אשר נפלו בכל מערכות ישראל. האתר נמצא ממערב לכביש הכניסה ליישוב.האתר הוקם ביוזמת ועד המושב ובסיוע היחידה להנצחת החייל במשרד הביטחון בשנת 2007 ע"י ראובן ג'יאמבשו.

פארק בית חשמונאי
----------------

הפארק נמצא בין הישוב לבין כביש 424, ממזרח לכביש הכניסה לישוב. הפארק הוא המשך הטיילת שמתחילה ממשמר איילון וממנו היא ממשיכה לעבר עזריה ויד רמב"ם. בפארק ניתן למצוא את כיכר ליווד שהיא למעשה לב הפארק ומוקדשת לעיר ליווד אשר בקנזס, ארה"ב, העיר התאומה של מועצה אזורית גזר. במרכז כיכר ליווד עומד פסל אשר נבנה על יד הפסל ינון דה גרוט בדמותו של שמעון התרסי, אשר נחשב ל"חשמונאי האחרון" ועל שמו נקרא היישוב בית חשמונאי.

קישורים חיצוניים
----------------

ויקישיתוף מדיה וקבצים בנושא **בית חשמונאי** בוויקישיתוף
* 

* אתר האינטרנט הרשמי של בית חשמונאי
* בית חשמונאי (ישראל), דף שער בספרייה הלאומית
* בית חשמונאי, באתר מועצה אזורית גזר

הערות שוליים
------------

1. 1 2  אוכלוסייה בעיריות, במועצות המקומיות והאזוריות וביישובים בעלי 2,000 תושבים לפחות - לפי טבלה חודשית של למ"ס עבור 
סוף דצמבר 2023 (אומדן), בכל יתר היישובים - לפי טבלה שנתית של למ"ס עבור

סוף 2022.
2. ↑  הנתונים לפי טבלת מדד חברתי כלכלי של למ"ס נכון לשנת 2019
3. ↑  בית חשמונאי, באתר מועצה אזורית גזר
4. ↑  תיכון ברנקו וייס ע"ש הרצוג, באתר מועצה אזורית גזר
5. ↑  חורשת הנופלים בית חשמונאי, באתר יזכור
6. ↑  פארק בית חשמונאי, באתר מועצה אזורית גזר

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 

|  יישובי מועצה אזורית גזר (מחוז המרכז) |
| --- |
| קיבוצים | גזר • חולדה • נען • שעלבים • נצר סרני |
| מושבים | בית עוזיאל • גני יוחנן • יד רמב"ם • יציץ • ישרש • כפר ביל"ו • כפר בן נון • כפר שמואל • מצליח • משמר איילון • סתריה • עזריה • פדיה • פתחיה • רמות מאיר |
| יישובים קהילתיים | בית חשמונאי • גני הדר • כרמי יוסף • משמר דוד • נוף איילון |
| 
מפת יישובי המועצה האזורית
מפה**מפת היישובים של מועצה אזורית גזרבאדום - בית חשמונאיבירוק - מיקום בניין המועצה**
 |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007498967705171

 |